4 เดือนต้นปี 2562 มียอดลูกจ้างผู้ประกันตนใช้บริการสายด่วน 1506 จำนวนกว่า 1.7 ล้านครั้ง พร้อมเดินหน้าพัฒนาระบบ
สำนักงานประกันสังคม เผย ช่วง 4 เดือนต้นปี 2562 มียอดลูกจ้างผู้ประกันตนใช้บริการสายด่วน 1506 จำนวนกว่า 1.7 ล้านครั้ง พร้อมเดินหน้าพัฒนาระบบ          นายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน กล่าวว่า สํานักงานประกันสังคมได้เปิดศูนย์บริการข้อมูลทางโทรศัพท์ 1506 เพื่อเป็นช่องทางการติดต่อสื่อสารให้กับลูกจ้าง ผู้ประกันตน ในการสอบถามสิทธิประโยชน์ ข้อมูลต่างๆ และแจ้งเรื่องร้องทุกข์/ร้องเรียน โดยได้จัดเจ้าหน้าที่ให้บริการตลอด 24 ชั่วโมง เพื่อคอยให้คำปรึกษาและบริการข้อสอบถาม ผ่านทางโทรศัพท์พูดคุยกับเจ้าหน้าที่โดยตรง ซึ่งจากผลสำรวจความพึงพอใจการให้บริการ ผู้ประกันตนพอใจการให้บริการร้อยละ 97 ส่วนใหญ่สอบถามตรวจสอบสิทธิประโยชน์กองทุนประกันสังคม เช่น กรณีว่างงาน สงเคราะห์บุตร ชราภาพ และกรณีเจ็บป่วย ตามลำดับ โดยช่วง 4 เดือน ตั้งแต่เดือนมกราคม-เมษายน 2562 ที่ผ่านมา มีผู้สอบถามข้อมูลแล้วจำนวน 1,745,793 ครั้ง โดยโทรสอบถามข้อมูลสูงสุด 5 ลำดับแรก ได้แก่ สิทธิประโยชน์กองทุนประกันสังคม จำนวน 561,008 เรื่อง ตรวจสอบสิทธิ์ของตนเอง จำนวน 528,278 เรื่องการสมัครและการส่งเงินสมทบผู้ประกันตนมาตรา 39 จำนวน 253,422 เรื่อง การเลือกสถานพยาบาล/การเปลี่ยนสถานพยาบาล จำนวน 93,655 เรื่อง มาตรา 40 สำหรับผู้ที่เป็นผู้ประกันตน จำนวน 70,809 เรื่อง อย่างไรก็ตาม จากผลการสำรวจสำนักงานประกันสังคมจะยังคงเดินหน้าเพื่อพัฒนาระบบการให้บริการศูนย์บริการข้อมูล 1506 ตอบสนองความต้องการของ ลูกจ้าง ผู้ประกันตน ตลอดจนได้รับบริการที่ทันสมัย เชื่อถือได้ ทั่วถึง และเป็นธรรม พร้อมทั้งให้การดูแลและคุ้มครองสิทธิประโยชน์ให้ได้รับบริการที่ดีและประโยชน์สูงสุด